Žuvintė

Žuvintė – nedidelė upė, tekanti Ukmergės ir Širvintų rajonuose, Šventosios kairysis intakas, 9,2 km ilgio. Įteka į Šventąją kairiajame krante 25,1 km atstumu nuo jos žiočių, ties Sukiniais. Priklauso Šventosios upės baseinui.

Prasideda Žuvinčių ežere Ukmergės ir Širvintų rajonų paribyje. Aukštupyje teka per dirbamus laukus sureguliuota vaga. Prie Svietiškio kerta kelią  ir toliau vingiuoja vaizdingomis pamiškėmis ir miškais natūralia raizgyta vaga, abipus kurios driekiasi valstybinis Žuvintės kraštovaizdžio draustinis, įsteigtas saugoti upelio gilaus erozinio slėnio kraštovaizdį.

Žuvintė turi du žymesnius intakus – Gumbrę ir Sugedą (dešinieji).

Netoli santakos su Šventąja ir Sugedos intaku upelio dešiniajame krante yra gamtos paminklas – „verdantis“, geizerinio tipo Žuvintės šaltinis. Netoli stūkso vienas didžiausių Ukmergės rajone Sukinių piliakalnis, yra veikiančios rusų sentikių kapinaitės. Ties miško supamu piliakalniu upelyje būta tilto – vagoje riogso išlikusi medinė atrama.

Prie Žuvintės įsikūrusios gyvenvietės: Žuvinčiai, Svietiškis, Apušynai, Vairopka, Praniai, Sukiniai.

 Etimologija 

Upėvardis kildinamas su gyvūno pavadinimo žuvis.

 Nuorodos 

 Sąrašas:Šventosios intakai
 Žuvintė Gamtos kataloge
 LR upių klasifikatorius

Kategorija:Ukmergės rajono upės
Kategorija:Širvintų rajono upės